HÍRLEVÉL

DECEMBER

Tisztelt Szülők!

A mozgalmas 125. évfordulót megünneplő hónap után a decembert is sok-sok osztály és iskolai szintű programmal töltöttük.

A legkisebbek voltak a legizgatottabbak, mert mind a Mikulás, mind a karácsony megünneplése rengeteg élményt adott nekik.

Sporteseményekkel kezdődött ez a hónap, mivel alsós kosárlabdásaink két programon vettek rész rögtön a hónap első hétvégéjén. Az egyik a ’Dobd a kosárba!’ nevű csapatverseny volt, míg a másik versenyen, amit a MAFC-BEAC szervezett, vegyes kosárcsapatunk az 1. helyezést érte el.

Az apró, 1-2. osztályos focizni szerető gyerekek a ’Mikulás kupa’ elnevezésű focitalálkozón vettek részt. A Keveháza és a Teleki iskolák kicsinyeivel kellett megküzdeniük, amire nagy lelkesedéssel készültek.

Az aktív sportolás mellett a 2-3. osztály ’Mikulás túrára’ ment a Pálvölgyi Cseppkőbarlangba, ahol együtt szalonnáztak és teáztak a Mikulással.

Kedves hagyományként a felsős osztályok Mikulás ünnepséggel (kis műsorral és ajándékkal) lepték meg a kicsinyeket.

Az egész iskola felpezsdült, amikor a 6. z Mikulás szaloncukor küldő akciója beindult, mert rengetegen akartak kedveskedni barátaiknak és tanáraiknak.

Természetesen tanáraink gyermekei sem maradhattak ki a Mikulással való találkozásból, ezért dec. 6-án kora délután ők töltötték meg az aulát, ahol vidám falatozás közben, félve vagy bátrabban vették át az ajándékaikat a Mikulástól.

A természettudományi munkaközösség is igen aktív volt ebben a hónapban, mert ÖKO hetet tartottak december 9-13. között, amelynek a témája a szelektív gyűjtés és az anyagok újrahasznosítása volt. Ezen belül minden osztály megtekintett egy színvonalas, szakmai vezetéssel egybekötött kiállítást ebben a témában az aulában. Még volt kukásautó megtekintése működés közben, kézműves foglalkozás újrahasznosítható anyagokkal és hulladékolimpia is. A műanyagpalack gyűjtő versenyt a 3. z osztály nyerte meg.

Alig voltunk túl ezen a programon, amikor a nagyok, a végzősök kerültek a figyelem központjába. December 13-án tartottuk a szalagavató ünnepséget, ahol 56 tanulónk kapta meg a kis kék szalagot, majd nagyszerű hangulatot teremtettek a különböző táncok bemutatásával. A tanári produkció is hozzájárult az est még élvezetesebbé tételéhez, ám az angol és bécsi keringők teremtették meg az igazi báli hangulatot.

A sok szórakoztató program mellett, a karácsonyi készülődés időszakában tanulóinknak két matematika versenyen is meg kellett állni a helyüket. December 3-án a Varga Tamás matematika versenyen a 7-8. osztályosaink indultak, majd a 9-10. évfolyamosok az Arany Dániel verseny 4 órás feladatsorával küzdöttek december 12-én. Az eredményekről majd egy későbbi hírlevelünkben tudunk beszámolni.

Több színházlátogatási program is tarkította a hónap eseményeit. Az Operett Színházban a 3. z osztály járt, ahol az Ördögölő Józsiás című előadást látták. A tizenegyedikes humán csoport a József Attila Színház Arany ember, majd a Karinthy Színház Antigoné előadásait látta. Angolul tanuló diákjaink pedig az utolsó tanítási napon az Uránia Filmszínházban nézték meg a Dr Jekill and Mr Hyde című angol nyelvű előadást, amit egy amerikai drámatársulat adott elő.

Az utolsó napok feszültségét oldotta néhány más jellegű program. Az 5. és a 8. osztályok LEGO kiállításra mentek, tanár-diák focimeccset szerveztünk a 8. évfolyammal, sokan korcsolyáztak, valamint több mint 40 diák Bécsbe látogatott december 20-án. Az alsós osztályok Teaháza, karácsonyi mézeskalácssütése is remekül sikerült. A kisebb gyerekek pedig pompás vásári hangulatot teremtettek az aulában és a folyosókon a sok eladni való árujukkal, játékaikkal, apró-cseprő dolgaikkal és finom süteményeikkel.

Minden osztály lázasan készült, hogy méltó keretek között ünnepelje meg a karácsonyt. A 4. z osztály egy igazán színvonalas színdarabot mutatott be először a szülőknek, majd az összes érdeklődő osztálynak. A megható történet, a remek színpadi megjelenítés, az elragadó éneklés és színpadi játék nagy élményt nyújtott a közönségnek.

Az ünneplések sorát két szép karácsonyi hangverseny zárta le. A Szent Gellért templomban tartott karácsonyi megemlékezésen kórusaink (3-4.oszt, 5-6 oszt, középiskolás és tanári kórus) és a tanítványainkból alakult zenekarok elvarázsolták a közönséget.   
December 21-én a gimnázium Canticum Bonum kórusa lépett fel nagy sikerrel a Budai várban, a Magyarság Házában, ahol egy erdélyi gyermekkórussal együtt szebbnél szebb karácsonyi kórusművek előadásával öregbítették az iskola hírnevét.

2014. január 8. Iskolavezetés